Խոտի մեղեդին

**Խոտի մեղեդին**, վեպ, որը Թրումեն Քեփոթը հրատարակել է 1951 թվականի հոկտեմբերի 1-ին։ Վեպը պատմում է որբացած տղայի և երկու տարեց կանանց մասին, ովքեր կյանքը դիտում են ծառից։ Նրանք ի վերջո լքում են իրենց ժամանակավոր ապաստարանը՝ միմյանց և հասարակության մյուս անդամների հետ հաշտվելու համար։

## Գաղափար
Քեփոթը չի ցանկացել շարունակել իր անավարտ առաջին վեպը՝ «Ամառային անցում»-ը և 1950 թվականի հունիսին սկսել է գրել «Խոտի մեղեդին», որն ավարտել է 1951 թվականի մայիսի 27-ին։ Վեպը ոգեշնչված էր Ալաբամա նահանգի Մոնրովիլ քաղաքում անցկացրած նրա մանկության հուշերով, մասնավորապես՝ 1930-ականներին իր զարմուհի Ջենիի բակում գտնվող մեծ ընկուզենու վրա կառուցված տնակով։ Մեծ տնակ հնարավոր էր բարձրանալ հնաոճ պարուրաձև աստիճաններով, կառուցված էր նոճու փայտից, ուներ թիթեղյա տանիք և կահավորված էր ռոտանգե բազմոցով։ Քեփոթը ժամանակ է անկացրել այս ծառի տանը իր զարմուհի Սուկի և մանկության այլ ընկերների հետ, ինչպիսին է Հարփըր Լին։ Վեպը նաև ոգեշնչված էր Սուկի ջրգողության դեղամիջոցով, որը վերջինս պատրաստել է ամեն տարի մինչև 62 տարեկանը։ Սուկին դեղի բաղադրատոմսը տարել է իր հետ գերեզման, չնայած Ջեննին ցանկացել է նախ արտոնագրել այն, ապա վաճառել այն արտադրողին։

Քեփոթը «Խոտի մեղեդին» ավարտել է, երբ հանգստացել է Սիցիլիա նահանգի Տաորմինա քաղաքում։ Վերջին գլուխը գրելուց ընդամենը մի քանի օր անց ուղարկվել է «Ռանդոմ Հաուս» հրատարակչություն, սակայն չորս ամիս չի հրատարակվել, քանի որ խմբագիրներին, մասնավորապես Բոբ Լինսկոթին, դուր չի եկել վեպի ավարտը։ Լինսկոթը կարծել է, որ ավարտը թույլ է, քանի որ, երբ կերպարները հայտնվում են ծառի տնակում, Քեփոթը «չգիտեր՝ ինչ անել նրանց հետ»։ Խմբագիրը խնդրել է Քեփոթին վերաշարադրել ավարտը․ Քեփոթը կատարում է որոշ փոփոխություններ, բայց ամբողջությամբ չի վերաշարադրում։

Ի սկզբանե Քեփոթը ցանկացել է վեպը վերնագրել «Սղոցի երաժշտությունը»։ Բոբ Լինսկոթն այն վերանվանում է «Խոտի մեղեդի»։

## Համառոտ բովանդակություն
Պատմությունը սկսվում է նրանով, որ Քոլին Ֆենվիկը կորցնում է մորը, ապա հորը և տեղափոխվում մորաքույրերի (Դոլլիի և Վիրենայի) տունը։ Քեթրինը՝ աղախինը, նույնպես ապրում է տանը և հիմնականում միայն Դոլլիի հետ է լեզու գտնում։ Դոլին հայտնի է իր դեղամիջոցով, որը պատրաստում է՝ Քեթրինի և Քոլինի հետ անտառ գնալով և բույսեր հավաքելով։ Այնուհետև նրանք գնում են մի հին ծառի տնակ, որը կառուցված է չինական հաղարջի ծառի վրա։ Մի օր, երբ Դոլին վիճում է Վիրենայի հետ (Վիրենան ցանկանում է մասսայաբար արտադրել Դոլլիի դեղամիջոցը), Դոլին, Քոլինը և Քեթրինը լքում են տունը։ Նրանք գնում են չինական հաղարջի ծառի վրա գտնվող տունը և որոշում են այնտեղ ապաստանել։ Վիրենան տեղեկացնում է շերիֆին քրոջ անհետացման մասին. շերիֆը կազմակերպում է որոնողական աշխատանք և, ի վերջո, ձերբակալում Քեթրինին։ Վեպի ընթացքում ծառի տնակում ապրում են նաև այլ անձիք, ինչպիսիք են դատավոր Քուլը և Ռայլի Հենդերսոնը։ Գագաթմակետային իրադարձության ժամանակ որոնողական խմբի և ծառի վրա գտնվող տան բնակիչների միջև բախում է տեղի ունենում, որի արդյունքում Ռայլին վիրավորում է ստանում ուսի շրջանում։ Դատավոր Քուլը մեկնաբանում է իրավիճակը, և բոլորը համաձայնվում են, որ դա անիմաստ պայքար էր, և հին հարաբերությունները կրկին վերականգնվում են։ Շատերը հեռանում են որպես ընկերներ։ Պատմությունն ավարտվում է նրանով, թե ինչպես է «խոտի մեղեդին հավաքում, պատմում ձայների պատմությունը»։

## Կերպարներ
* **Քոլին Ֆենվիկ՝** որբացած տղա, որը Դոլլիի հետ բնակություն է հաստատում չինական հաղարջի ծառի վրա։ Պատմության սկզբում 11 տարեկան է, բայց իրադարձությունների մեծ մասի ընթացքում 16 տարեկան է. իր տարիքի համար փոքրամարմին է։ Քոլինը վեպի և՛ գլխավոր հերոսն է, և՛ պատմողը։
* **Դոլի Թելբո՝** Քոլինի մորաքույրը, որը բնակություն է հաստատում Չայնաբերի ծառի վրա: Նրա կերպարը հիմնված է Թրումանի ավագ զարմիկի՝ Սուկ Ֆոլկի վրա։
* **Վիրենա Թելբո՝** Դոլլիի քույրը։ Հրահանգում է քաղաքի շերիֆին հետաքննել իր քրոջ՝ Դոլլիի անհետացման գործը։
* **Մորիս Ռիտց՝** տղամարդ, որը սեր է տածել Վիրենայի հանդեպ, ըստ տարածված կարծիքի, վերջինիս հետ գործարան է բացում, բայց շուտով փախչում է նրա փողերով։
* **Քեթրին Քրիկ**՝ աֆրոամերիկացի ծառա, որը փախչում է Դոլլիի և Քոլինի հետ և նույնպես բնակություն է հաստատում Չայնաբերի ծառի վրա։
* **Ռայլե Հենդերսոն՝** տղա, որը ընկերանում է Քոլինի հետ։ Կարճ ժամանակով բնակություն է հաստատում ծառի տնակում։
* **Ջունիուս Քենդլ՝** քաղաքի շերիֆը․ համառորեն փնտրում է հանցագործներին և կազմակերպում է մեծ որոնողական ջոկատ՝ Քոլինին և Դոլլիին գտնելու համար։
* **Դատավորր Քուլ՝** համարվում է քաղաքի ազատ մտածողը և օգնում է Դոլլիին ու Վիրենային հաշտվել։ Հասարակության «իմաստուն մարդն» է և, ընդհանուր առմամբ, լուծում է վեպում առաջացած հակամարտությունները։

## Ընդունում և քննադատական ​​վերլուծություն
«Նյու Յորք Հերալդ Թրիբյունը» գովաբանել է վեպը հետևյալ կերպ․ «Հիանալի... լի ծիծաղով, գերող մարդկային ջերմությամբ և կյանքի դրական որակի զգացումով»։ «Ատլանտիկ» ամսագիրը մեկնաբանել է, որ ««Խոտի մեղեդին» հմայում է ընթերցողին կիսել հեղինակի զգացողությունը, որ կյանքում կա հատուկ պոեզիա՝ ինքնաբուխություն, զարմանք և հաճույք, որոնք չեն արատավորվել կոնֆորմիզմով և առողջ բանականությամբ»։ «Խոտի մեղեդին» վեպի վաճառքը հասել է 13,500-ի, ինչը կրկնակի ավելի է, քան Քեփոթի նախորդ երկու ստեղծագործությունների՝ «Գիշերային ծառի» և «Տեղական գույնի» վաճառքը։

«Խոտի մեղեդին» Թրումեն Քեփոթի ամենասիրելի աշխատանքն է, չնայած այն քննադատել և անվանել են չափազանց սենտիմենտալ։

## Ադապտացիաներ
### Պիես
«Խոտի մեղեդին» հրատարակվելուց հետո դրական արձագանքներ է ստացել և գրավել է Բրոդվեյի պրոդյուսեր Սեյնթ Սաբբերի ուշադրությունը, ով մեկնել է Տաորմինա՝ Քեփոթին համոզելու գրել ստեղծագործության բեմական տարբերակը․ պրոդյուսերի առաջարկը եկամտի նոր հնարավորություններ է բացում այն ժամանակ, երբ Քեփոթը աշխատում էր ծայրը ծայրին հասցնել։ Քեփոթը խիստ կենտրոնացվածությամբ աշխատել է և կարողացել է մեկ տարվա ընթացքում ավարտել պիեսի սևագիրը։ Նա անձամբ մասնակցել է բեմադրական թիմի ընտրությանը։ 1952 թվականի մարտի 27-ին Բրոդվեյի Մարտին Բեք թատրոնում տեղի է ունեցել պիեսի պրեմիերան (որտեղ ցուցադրվել է 36 անգամ), որը բեմադրել է Սեյնթ Սաբբերը, իսկ ռեժիսորը Ռոբերտ Լյուիսն է։ Դերասանական կազմում էին Միլդրեդ Նաթվիքը՝ Դոլլի Թելբոյի դերում, Ռութ Նելսոնը՝ Վիրենա Թելբոյի դերում, Ջոնաթան Հարիսը՝ բժիշկ Մորիս Ռիտցի դերու, Սթերլինգ Հոլոուեյը՝ վարսահարդարի դերում, Գերտրուդ Ֆլինը՝ հացթուխի կնոջ դերում, Վալ Դյուֆուրը՝ շերիֆի դերում, Ջեյն Լոուրենսը՝ երգչախմբի տիրուհու դերում, Լենկա Փիթերսոնը՝ Մոդ Ռիորդանի դերում և Ալիս Փիրսը՝ տիկին Բեյբի Լավ Դալասի դերում։ Երաժշտությունը գրել է Վիրջիլ Թոմսոնը, դեկորացիաներն ու զգեստները հեղիանեկլ է Սեսիլ Բիթոնը։

### Մյուզիքլ
Լիբրետոյի և տեքստի հեղինակն է Քենվարդ Էլմսլին, իսկ երաժշտության հեղինակը՝ Քլեյբ Ռիչարդսոնը։ Երաժշտական ​​ադապտացիայի պրեմիերան Բրոդվեյի Մարտին Բեք թատրոնում տեղի է ունեցել 1971 թվականի նոյեմբերի 2-ին, 1971 թվականի հոկտեմբերի 26-ի նախնական ցուցադրություններից հետո, և ավարտվել է 1971 թվականի նոյեմբերի 6-ին։ Բարբարա Քուքը և դերասանական կազմը հանդես են եկել կիրակի առավոտյան CBS հեռուստատեսության հարցազրույցի ժամանակ, կատարել են մի քանի երաժշտական ​​համարներ Ռիչարդսոնի հետ դաշնամուրի մոտ՝ մյուզիքլի նախնական ցուցադրության շաբաթվա և բացման երեկոյի ընթացքում։

### Ֆիլմ
1995 թվականին Ստիրլինգ Սիլիֆանտը և Քըրք Էլիսը վեպը ադապտացրել են Չարլզ Մատաուի նկարահանած գեղարվեստական ​​ֆիլմի համար։ Դերասանական կազմում էին Մատաուի հայրը՝ Ուոլթերը, Փայփեր Լորին, Սիսի Սփեյսեքը, Էդվարդ Ֆերլոնգը, Նել Քարթերը, Ջեք Լեմոնը, Մերի Սթինբյորգենը, Շոն Պատրիկ Ֆլաներիին, Ջո Դոն Բեյքերը, Բոննի Բարտլետը և Չարլզ Դուրնինգը։

## Ծանոթագրություններ

## Նշումներ
;Մատենագիտություն

*
*
*
*
*

Կատեգորիա:1951 թվականի ամերիկյան վեպեր
Կատեգորիա:1951 վեպեր
Կատեգորիա:20-րդ դարի գրականություն
Կատեգորիա:Ամերիկյան վեպեր
Կատեգորիա:Գրական ստեղծագործություններ այբբենական կարգով
Կատեգորիա:Էկրանավորված ամերիկյան վեպեր